LV Eiropas Savienības Oficiālais Vēstnesis C 51/2

Reģistrācijas pieprasījuma publicēšana Regulas (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību 6. panta 2. punkta nozīmē

(2005/C 51/02)

Šī publikācija dod tiesības iesniegt iebildumus minētās regulas 7. un 12.d panta nozīmē. Visi iebildumi, kas attiecas uz šo pieprasījumu, ir jāiesniedz ar dalībvalsts kompetentās iestādes, VTO dalībvalsts vai saskaņā ar 12. panta 3. punktu atzītas trešās valsts starpniecību sešu mēnešu laikā no publicēšanas dienas. Publikācijas pamatojumam jo īpaši izmanto 4.6. punktu, ar ko atzīst, ka pieprasījums ir pamatots Regulas (EEK) Nr. 2081/92 nozīmē.

KOPSAVILKUMA VEIDLAPA

PADOMES REGULA (EEK) NR. 2081/92

“JAMÓN DE TREVÉLEZ”

N. CE: ES/00309/20.8.2003

CAN ( ) AGN ( X )

Šī kopsavilkuma veidlapa ir sniegta informācijas nolūkā. Lai iegūtu visu informāciju, konkrēti, par CAN vai AGN produktiem, ir jāiepazīstas ar visām specifikācijām, kas ir pieejamas vai nu konkrētā valstī, vai Eiropas Komisijas dienestos (1)

1. Dalībvalsts kompetentā iestāde:

Nosaukums: Subdirección General de Sistemas de Calidad Diferenciada. Dirección General de Alimentación. Secretaría General de Agricultura y Alimentación del Ministerio de Agricultura, Pesca y Alimentación de España. Adrese: Paseo Infanta Isabel, 1 E-28071 – MADRID

2. Pieteicēju grupa:

2.1. Nosaukums: ASOCIACIÓN DE INDUSTRIALES DEL JAMÓN DE TREVÉLEZ 2.2. Adrese: Ayuntamiento de Trevélez, s/n 18417 Trevélez (Granada) ESPAÑA Tālrunis: (34) 958 85 85 34 Fakss: (34) 958 25 47 29 2.3. Sastāvs: Ražotāji/pārstrādātāji (X) citi ( )

3. Produkta veids:

Šķiņķis. Klase 1.2. - Gaļas izstrādājumi (karsēti, sālīti, kūpināti u.c.)

4. Tehnisko noteikumu apraksts

(4. panta 2. punkta prasību kopsavilkums)

4.1. Nosaukums:

“Jamón de Trevélez”

4.2. Apraksts: Ieapaļas formas šķiņķis, kam saglabāta āda un kājas daļa. Minimālais žāvēšanas ilgums atkarībā no svaigā šķiņķa svara ir 14, 17 vai 20 mēneši. Tas ir sarkanā krāsā un spīdīgs griezuma daļā, muskuļu masā daļēji iefiltrējušies tauki. Gaļai piemīt maiga garša, viegli sālīta. Tauki valkani, spīdīgi, krāsa dzeltenīgi balta un patīkama garša.

4.3. Ģeogrāfiskais apgabals: Ražošana ir izvietota Granādas provincē, Sjerras Nevadas Nacionālā parka dienvidu pusē, kur dažādie dabas apstākļi – reljefa augstums (virs 1 200 metriem), augu valsts, temperatūra un mitrums piešķir produktam tās specifiskās īpašības, kas tam tradicionāli bijušas raksturīgas. Reģions aptver šādas municipalitātes: Trevélez, Juviles, Busquístar, Pórtugos, La Tahá, Bubión, Capileira un Bérchules.

4.4. Izcelsmes apstiprinājums: Ar aizsargāto cilmes vietas nosaukumu apzīmētā šķiņķa ražošanai paredzētās kājas tiek marķētas ar plombu, ko kontrolē un numurē Regulācijas padome. Regulācijas padome pārbauda katru ražošanas zonā esošo uzņēmumu, lai nodrošinātu plombēto gaļas gabalu atbilstību šiem šķiņķiem piemērojamiem tehniskajiem noteikumiem. Šķiņķis tiek izgatavots uzņēmumos, kas reģistrēti Regulācijas padomes Gaļas sālīšanas/žāvēšanas vai žāvēšanas uzņēmumu reģistrā.

4.5. Iegūšanas veids: Ganāmpulki, no kuriem tiek iegūtas cūku kājas ar aizsargāto cilmes vietas nosaukumu apzīmētā šķiņķa ražošanai, sastāv no cūkām, kas iegūtas, krustojot šķirnes Landrace, Large-White un Duroc-Jersey.

Cūku kāju iegūšanai izmanto kastrētus kuiļus vai cūkas, kam starpmembrānu muskuļa līmenī pH ir robežās no 5,5 līdz 6,4. pH līmeni nosaka, kad pagājušas vismaz 24 stundas pēc dzīvnieka nokaušanas. Svaigas cūkas kājas svars ir lielāks par 11,3 kg. Kāju transportēšana no kautuves līdz apstrādes vietai un nogatavināšana vienmēr notiek automašīnās, kas atbilst spēkā esošajiem noteikumiem un tā, lai to temperatūra, ievedot sālīšanas uzņēmumā, būtu no 1 līdz 3 oC dziļumā un mazāk par 4 oC 1 cm atstatumā no virsmas.

Visās aizsargātā cilmes vietas nosaukuma šķiņķu ražošanai paredzētajās cūku kājās uzņēmums iestiprina plombu, kas garantē aizsargātās cilmes vietas nosaukuma piešķiršanai nepieciešamo nosacījumu izpildi. Minētās plombas nostiprināšana tiek veikta tā, lai nebūtu iespējama tās otrreizēja izmantošana. Plombas kontrolē un numurē Regulācijas padome, anulējot un izņemot tās gadījumā, ja kādā no ražošanas fāzēm gaļas gabals tiek izbrāķēts.

Regulācijas padome nosaka plombu veidu, formu un lielumu, kā arī attiecīgos noteikumus, kas jāievēro plombas piestiprināšanā, lai tā paliktu redzama un salasāma visu manipulāciju laikā, kādām gaļas gabals tiek pakļauts apstrādes procesā. Regulācijas padome nosaka vismaz trīs dažādus, ar noteikta veida plombu identificējamus cūku kāju veidus, kas ir atkarīgi no šķiņķa svaigsvara un atbilst sekojošām kategorijām:

cūku kājas ar svaru no 11,3 līdz 12,3 kg;

cūku kājas ar svaru no 12,3 līdz 13,5 kg;

cūku kājas ar svaru virs 13,5 kg.

Regulācijas padome kontrolē katru uzņēmumu, lai nodrošinātu visu ar aizsargāto cilmes vietas nosaukumu apzīmētā šķiņķa ražošanai paredzēto plombēto gabalu atbilstību tehniskajiem noteikumiem, un neatbilstības gadījumā attiecīgais gabals tiek izbrāķēts, izņemts no aprites un plomba anulēta.

Ražošanas posmi.

Sālīšana:

Sālīšanas mērķis ir ievadīt muskuļu masā sāli, kas veicina turpmāko šķiņķa žūšanu un nodrošina nevainojamu saglabāšanos.

Mazgāšana:

Pēc sālīšanas visi gabali tiek nomazgāti dzeramajā ūdenī, lai atbrīvotu šķiņķa virsmu no pielipušajām sāls paliekām.

Posms pēc sālīšanas:

Pēcsālīšanas posmā gaļas gabali tiek turēti dabiskā vidē, lai notiktu lēna un pakāpeniska šķiņķa dehidratācija, kas veicina vienmērīgu sāls sadalījumu gaļas gabala muskuļu masā.

Žāvēšana/nogatavināšana:

Pēc svara sašķirotie gaļas gabali tiek pārvietoti uz žāvētavu, kur tie glabājas pakarināti dabiskos temperatūras un mitruma apstākļos.

Visa procesa laikā šķiņķa apjomam jāsamazinās vismaz par 35 %, vai arī tas jāuzglabā katrai kategorijai noteikto laiku, kas ir ilgāks par 3 mēnešiem un tiek norādīts, pieņemot cūku kājas.

4.6. Piesaiste:

Vēsturiskā informācija:

Jamón de Trevélez ir iecienīts produkts, kas tiek saistīts ar Alpuharas (Alpujarra) kalnu apvidu jau vairāk nekā 200 gadus. Ir atrodamas daudzas bibliogrāfiskās atsauces no 19. gs., bet kulminācija bija 1862. gadā, kad viņas Majestāte Spānijas karaliene Izabella II atzinīgi novērtēja Trevelesas šķiņķa kvalitāti. Arī mūsdienās šajā apvidū joprojām pastāv uzņēmumi, kas nodarbojas ar šīs jau ilgāk kā 50 gadus plaši pazīstamās šķiņķa šķirnes ražošanu.

Dabas apstākļi:

Jamón de Trevélez raksturīgās organoleptiskās īpašības nosaka dabīgā vide (Sjerras Nevadas nacionālā parka vidēji zemā apgabala klimata zona) ar noteiktu klimatu un augu valsti, kas nosaka specifiskas mikrobu floras attīstību. Augstāk par 1200 un 1900 metriem virs jūras līmeņa esošajās zonās, kur tiek ražots Jamón de Trevélez, ir ozolu audzes un liels daudzums dažādu endēmisku augu, kas sastopami tikai Sjerrā Nevadā. To nosaka klimats, apvidus un augstums vairāk par 1200 m, un Sjerras Nevadas grēdas ar aukstajām joslām, biezu sniega kārtu ziemā un vēsu temperatūru vasarā.

4.7. Kontroles institūcija:

Nosaukums: Consejo Regulador de la Denominación Específica “Jamón de Trevélez” Adrese: Plaza Francisco Abellan s/n 18.417 Trevélez – Granada – ESPAÑA Tālrunis: (34) 958 85 85 82 Fakss: (34) 958 85 89 03

Regulācijas padome pilda standarta EN-45011 prasības

4.8. Etiķetes: Uz etiķetēm obligāti jābūt norādītam aizsargātajam cilmes vietas nosaukumam “Jamón de Trevélez”. Etiķetes apstiprina Regulācijas padome. Numurētas otrreizējās etiķetes izdod Regulācijas padome.

4.9. Valsts normatīvi:

— 1970. gada 2. decembra Likums Nr. 25 – Vīnogu, vīna un alkoholisko dzērienu nolikums.

— 1972. gada 23. marta Lēmums Nr. 835 ar kuru apstiprināti Noteikumi par likuma 25/1970 piemērošanu.

— 1994. gada 25. janvāra MAPA rīkojums, ar kuru precizēta Spānijas tiesību aktu atbilstība Regulai (EEK) 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību.

— Karaļa 1999. gada 22. oktobra Lēmums Nr. 1643, ar kuru noteikta procedūra pieteikumu iesniegšanai sakarā ar reģistrāciju aizsargāto cilmes vietu nosaukumu un ģeogrāfiskās izcelsmes norāžu reģistrā.

(1) Eiropas Komisija, Lauksaimniecības ģenerāldirektorāts – Lauksaimniecības produktu kvalitātes nodaļa, B-1049 Brisele